133.

palub komisjonil teha järgmist: a) esitada makse veamäär, mitte allesjäänud veamäär, et parandada tehtud kontrolli hindamist; b) jätkata koostööd kontrollikojaga, et harmoneerida veelgi andmestandardeid ja ühtlustada õigusaktide tõlgendamist; c) julgustada ja tähelepanelikult jälgida liikmesriike, kasutades ühikukulude standardiseeritud astmikku, kuna reeglite ja menetluste edasine lihtsustamine võib aidata kaasa vahendite tõhusamale kasutamisele ja vähendada veamäära, tagades samas, et kava ei too kaasa ülemäärast tasakaalustamatust liikmesriikide kasuks; d) julgustada auditeerimisasutusi selgesõnaliselt lisama oma kontrollnimekirjadesse konkreetseid küsimusi pettuseriskide kohta ja dokumenteerima auditi käigus avastatud riskide kõrvaldamiseks võetud meetmed; pöörata rohkem tähelepanu ja anda suuremat tehnilist abi liikmesriikidele, kelle juhtimis- ja kontrollisüsteemid on ainult osaliselt usaldusväärsed või üldse mitte usaldusväärsed, kui rahaliste vahenditega seotud kelmuste ja pettuse ja korruptsiooni oht on suurenenud; e) muuta IT-tööriistade, nagu ARACHNE ja varajase avastamise ja kõrvalejätmise süsteemi kasutamine kohustuslikuks ja süstemaatiliseks kõigi liidu fondide jaoks, sealhulgas jagatud eelarve täitmise puhul, ning tagada uue tehnoloogia parem kasutamine, et suurendada kontrolli ja kaitsta liidu eelarvet kelmuste ja pettuse ja vahendite väärkasutamise eest; f) tagada liidu eelarve kaitse, kasutades aruandluseks, järelevalveks ja auditeerimiseks üldiselt ja süstemaatiliselt digitaalseid ja automatiseeritud süsteeme, ning luues kiiresti integreeritud ja koostalitlusvõimelise süsteemi, mis põhineb olemasolevatel vahenditel ja andmebaasidel, kuid ei piirdu nendega; g) tagada, et liikmesriigid võtavad arvesse ja edendavad partnerluspõhimõtte rakendamist ja soolist võrdõiguslikkust kõikide programmide ettevalmistamisel, rakendamisel, seires ja hindamisel, nagu on sätestatud Euroopa Parlamendi ja nõukogu määruses (EL) nr 1303/2013 (6) ja määruses (EL) 2021/1060; h) tagada usaldusväärne finantsjuhtimine vahendite kasutamisel, sealhulgas õigusriigi põhimõtte ja põhiõiguste järgimine, mis on usaldusväärse finantsjuhtimise ja tõhusa rahastamise olulised eeltingimused; i) tagada, et liikmesriigid teevad aastakokkuvõttes kättesaadavaks piisava teabe järelduste ja nende tehingute järelmeetmete kohta, mille jaoks nad on välja võtnud summad kontodelt, mille korrektsuse hindamine on veel käimas; j) esitada seadusandlik ettepanek, mis on seotud finantsmääruse tulevase läbivaatamisega, et tagada makse kinnipidamise piisav kaitse enne selle vabastamist, parandada oma audititööd, auditi dokumenteerimist ja läbivaatamise protsessi, et tugevdada iga-aastastes tegevusaruannetes esitatud teabe korrektsuse põhielemente ning tagada, et volinike kolleegium annaks iga-aastases haldus- ja tulemusaruandes asjakohast ja usaldusväärset teavet; rõhutab, et ettepanekul peaks olema selge ja piiratud kohaldamisala, et see ei avaldaks negatiivset mõju fondide tulemuslikkusele; k) parandada lähenemisviisi, mida kasutatakse halduskulude uurimisel, tehes teatavaks, mida uuritakse ja millal, ning hinnata, kas hinnanguline halduskulude kokkuhoid on realiseerunud; l) kasutada ühtekuuluvuspoliitika tulemuspõhise rahastamise raames kõige paremal viisil 2021.–2027. aasta eeltingimusi, valmistada varakult ette pinnas tõhusaks tulemuslikkuse hindamiseks ning selgitada reegleid ja lähenemisviisi kindlustunde tagamiseks liidu rahastamise kohta kuludega sidumata rahastamismudeli alusel; m) lihtsustada reegleid ja menetlusi, julgustada liikmesriike ja komisjoni töötama välja kohustuslikud koolitused ja praktilise teabe taotlejatele, eelkõige uutele taotlejatele, ning parandada abi ja suuniseid VKEde, võrsefirmade, idufirmade, haldus- ja makseasutuste ning kõigi teiste asjaomaste sidusrühmade jaoks; n) näha ette suunised ja kontrollid, millega tagatakse, et piisavad sotsiaalsed ja tööõiguse miinimumstandardid on nõutavad riigihangete, eelkõige ehitushangete puhul, et vältida liidu ettevõtete asetamist ebasoodsasse konkurentsiolukorda võrreldes kolmandate riikide pakkujatega; kutsub komisjoni üles tagama, et Euroopa avalikes hangetes ja pakkumismenetlustes osaleksid ainult nende kolmandate riikide äriühingud, mis lubavad liidu äriühingutel osaleda oma avalikes hangetes ja pakkumismenetlustes, et tagada võrdsed tingimused ja võrdne juurdepääs liidu ja kolmandate riikide ettevõtjatele; o) Hõlbustada õiguslike ja haldustakistuste kõrvaldamiseks mõeldud mehhanismi vastuvõtmist, mis võib positiivselt mõjutada piiriüleste transpordiprojektide rakendamise tempot ja lõppkokkuvõttes suurendada transporditeenuste tõhusust nendes piirkondades;